Mener psykotisk dobbeltdrapsmann ikke trenger mer behandling
I dag startet rettssaken etter dobbeltdrapet i hovedstaden i desember i fjor. Den tiltalte 56-åringen fra Tunisia sto og ventet på ekskjæresten Catrine Røthe (42) da hun kom ut av leiligheten på Manglerud for å reise til jobben som butikksjef på Lindex. Røthe etterlot seg en sønn på 20 år. Etter å ha drept Røthe utenfor garasjen, kjørte tiltalte ned til sentrum hvor han knivstakk og drepte en bekjent, landsmannen Fathi Rzaiguia (50), i et portrom i Breigata på Grønland. Det hadde da gått 20 minutter siden det første drapet.Tiltalte har blitt observert av psykiatrispesialist Torgeir Husby og psykologspesialist Hanne Klevmark som har konkludert med at han var psykotisk da han utførte drapene. Siden drapene har han vært innlagt på Dikemark psykiatrisk sykehus, men de avsluttet anti-psykose behandlingen i slutten av august i år. I oktober avgjorde behandlingsansvarlig Anne Lill Ørbeck at det ikke lenger var grunnlag for å holde ham tvangsinnlagt. Tunisieren ønsker imidlertid fortsatt behandling og har påklaget vedtaket. Han er for tiden frivillig innlagt ved Dikemark. Hvis retten kommer frem til at han var psykotisk, slik som de rettsoppnevnte sakkyndige har konkludert, kan 56-åringen ikke straffes. Han kan dømmes til tvunget psykisk helsevern, men hvis de behandlingsansvarlige holder fast på at han er frisk, kan han raskt være ut igjen. – Det er forferdelig å tenke på at han kanskje skal gå fri, mens Catrine som hadde livet foran seg er borte, sa moren Torill Røthe, da VG møtte foreldrene i høst. – Jeg synes mennesker som er psykisk syke skal få behandling, men i Sverige er det f.eks. sånn at dersom legene sier du er frisk, så må du inn i fengsel og sone dommen, påpeker moren. Tunisieren hadde i flere år vært sykelig opptatt av Catrine Røthe.Da tingrettsdommer Kari Lunde forklarte tiltalte rettighetene ved oppstart av rettssaken hadde han problemer med å forstå det han ble fortalt. Under aktors innledningsforedrag puslet han med et vannkaraffel-lokk og virket svært uinteressert i det som ble sagt. Han hevder selv at han ikke husker de to drapene. VG møtte foreldrene: – Catrine skulle ikke vært død Tiltalte kom til Norge i 1988, men i oktober 2014 ble tunisieren formelt utvist fra Norge for fjerde gang. Til tross for utvisningsvedtaket var han registrert med arbeidsgiver, fikk penger fra NAV og gikk til faste avtaler hos distriktspsykiatrisk senter på Mortensrud. Ifølge utlendingsavsnittet i Oslo politidistrikt hadde de i flere år arbeidet opp mot tunisieren, men at de aldri fant ham. De oppsøkte adressene hvor han arbeidet og var registrert bosatt.
I løpet av 40 minutter drepte 56-åringen to personer på to forskjellige steder i Oslo. Nå er han friskmeldt.